《范伯言药隐》
宋代·吕本中

烈士故徇名，中民但荣官。宁知陋巷士，坚坐有馀欢。

出从圣师陋，归坐守一箪。出门视天壤，密迩心自宽。

范侯懒仕宦，决意归西山。西山有药隐，此地可盘桓。

誓将从古人，上追孔与颜。有田可以耕，有屋可以安。

宁能伴儿曹，日夜不得闲。我亦倦陋者，世味更百难。

梦寐想君家，父子兄弟间。便当卜邻居，一生长往还。

相依得情话，出语清肺肝。后生有郢质，更为斲其漫。

君行问安否，此盟当未寒。

作者简介：吕本中（1084- 1145），字居仁，世称东莱先生，寿州人，诗人，词人，道学家。诗属江西派。著有《春秋集解》，《紫微诗话》，《东莱先生诗集》等。词不传，今人赵万里《校辑宋金元人词》辑有《紫微词》，《全宋词》 据之录词二十七首。吕本中诗数量较大，约一千二百七十首。